Η Ντόρα Μπακογιάννη γοητεύει την Ουάσιγκτον
Τι είπε και τι έκανε η Ελληνίδα ΥΠΕΞ στην Αμερικανική πρωτεύουσα
Η Υπουργός Εξωτερικών της Ελλάδας Ντόρα Μπακογιάννη πέρασε ένα μεγάλο μέρος του Σεπτέμβρη στις Ηνωμένες Πολιτείες όπου μεταξύ άλλων μίλησε στη Γενική Συνέλευση και στο Συμβούλιο Ασφαλείας των Ηνωμένων Εθνών στη Νέα Υόρκη και είχε σημαντικές διπλωματικές επαφές στη Ουάσιγκτον. Τις δραστηριότητες της κυρίας Μπακογιάννη στη Νέα Υόρκη καλύψαμε με σειρά ανταποκρίσεων που μεταδώσαμε την περασμένη εβδομάδα από τα στούντιο που διαθέτει η «Φωνή της Αμερικής» τόσο στη Γενική Συνέλευση όσο και το Συμβούλιο Ασφαλείας του ΟΗΕ. Οι ανταποκρίσεις αυτές βρίσκονται καταχωρημένες σε άλλους κόμβους της ιστοσελίδας μας. Τι είπε και τι έκανε η Ελληνίδα Υπουργός Εξωτερικών στις δύο μέρες που πέρασε στη Ουάσιγκτον καλύπτονται στο τηλεοπτικό μας  της εβδομάδας αυτής. ΡΕΠΟΡΤΑΖ ΑΠΟ ΟΥΑΣΙΓΚΤΟΝ – ΚΕΙΜΕΝΟ Η Υπουργός Εξωτερικών της Ελλάδας Ντόρα Μπακογιάννη ολοκλήρωσε διήμερη επίσκεψη στη Ουάσιγκτον κατά την οποία είχε συνομιλίες με την Αμερικανίδα ομόλογό της Κοντολίζα Ράις κι άλλους αξιωματούχους των Ηνωμένων Πολιτειών. Η συνάντηση των δύο υπουργών Εξωτερικών έγινε μέσα σε μια φιλική και εγκάρδια ατμόσφαιρα στο Στέητ Ντηπάρτμαντ. Σε κοινή εμφάνιση που έκαναν για να δώσουν την ευκαιρία σε φωτορεπόρτερς και τηλεοπτικά συνεργεία να αποθανατίσουν την παραδοσιακή χειραψία με την οποία ξεκινούν όλες οι συναντήσεις στο Αμερικανικό Υπουργείο Εξωτερικών, η κυρία Ράις είπε: «Καλώς ορίζω την Υπουργό κυρία Ντόρα Μπακογιάννη στη Ουάσιγκτον. Τη συνάντησα και τη περασμένη εβδομάδα στη Νέα Υόρκη και μάλιστα αρκετές φορές. Συνεχίζουμε τώρα στη Ουάσιγκτον τη συζήτηση μας γύρω από ένα ευρύ φάσμα διεθνών θεμάτων και τις σχέσεις Ελλάδας-ΗΠΑ». Λίγο πριν φύγουν οι φωτορεπόρτερς από την αίθουσα η κυρία Ράις έκανε ένα ακόμα δημόσιο σχόλιο. Όπως είπε: «Η Ελλάδα αποδίδει εξαίρετα ως Πρόεδρος του Συμβουλίου Ασφαλείας του ΟΗΕ. Την ευχαριστώ για την πρωτοβουλία που ανέλαβε και διοργάνωσε πρόσφατα την σύνοδο των Ηνωμένων Εθνών για το Μεσοανατολικό». Κατά την έξοδό της από το Στέητ Ντηπάρτμαντ η Υπουργός κα Μπακογιάννη συναντήθηκε με τους εκπροσώπους των μέσων ενημέρωσης στους οποίους και δήλωσε μεταξύ άλλων: «Είχαμε μία χρήσιμη συζήτηση και φιλική με την κυρία Ράις. Κουβεντιάσαμε τα θέματα που μας απασχολούν και τα οποία, όπως σας είχα ήδη πει, θα ήτανε η Ευρωπαϊκή προοπτική της Τουρκίας, η θέση της Ελλάδας και το πώς βλέπουμε εμείς τις μεταρρυθμίσεις οι οποίες συντελούνται στην Τουρκία και τις υποχρεώσεις που η Τουρκία έχει αναλάβει έναντι της Ευρωπαϊκής Ένωσης. Είχα την ευκαιρία ξανά να επαναλάβω τη θέση μας ότι η Τουρκία πρέπει να τιμήσει την υπογραφή της στο πρωτόκολλο της Άγκυρας, ότι είναι εξαιρετικά σημαντικό να ανοίξουν τα Τουρκικά λιμάνια και αεροδρόμια για τα προϊόντα τα Κυπριακά». Νωρίτερα η κ. Μπακογιάννη έκανε τα εγκαίνια του νέου κτιρίου της Ελληνικής Πρεσβείας στη Ουάσιγκτον. Ήταν έκδηλα χαρούμενη που ολοκληρώθηκε το έργο αυτό το οποίο ξεκίνησε στις μέρες της θητείας του Πρέσβη Αλέξανδρου Φίλωνος, συνεχίστηκε στα χρόνια του Πρέσβη Γιώργου Σαββαΐδη και αποπερατώθηκε τώρα που ανέλαβε την Πρεσβεία της Ελλάδας ο Αλέξανδρος Μαλλιάς. Είπε χαρακτηριστικά η υπουργός: «Πρέπει να εκφράσω την πάρα πολύ μεγάλη μου χαρά που μου δόθηκε η ευκαιρία να δω την Οδύσσεια αυτού του κτιρίου να τελειώνει και να είμαι σήμερα εδώ για τα εγκαίνια αυτής της πολύ ωραίας νέας Πρεσβείας την οποία έχουμε στη Ουάσιγκτον». Στην τελετή των εγκαινίων μίλησε επίσης η Αμερικανίδα Υφυπουργός Εξωτερικών Χενριέττα Φόρ που εξέφρασε την ελπίδα ότι το νέο κτίριο θα συμβάλει στην συνέχιση των καλών σχέσεων ανάμεσα στις δύο χώρες. Και πρόσθεσε: «Ευγνωμονούμε την Ελλάδα που φύτεψε το σπόρο της δημοκρατίας. Τον μεταφυτέψαμε κι εμείς εδώ και καρπωθήκαμε σοφία αιώνων. Στον 21 αιώνα επιδιώκουμε να διαδώσουμε τη δημοκρατία στονκόσμο για να απολαμβάνουν όλοι ελευθερία, ισότητα και ευημερία». Μεταξύ των επισήμων που παρέστησαν στα εγκαίνια του νέου κτιρίου της Ελληνικής Πρεσβείας ήταν και ο Γερουσιαστής Πώλ Σαρμπάνης. Μιλώντας στην κάμερα της Φωνής της Αμερικής, ο Ελληνικής καταγωγής νομοθέτης είπε: «Το νέο κτίριο θα συμβάλει σε πιο καλή διεκπεραίωση του έργου της πρεσβείας. Νομίζω όμως ότι έχει και συμβολική σημασία. Ιδιαίτερα με την προσωπική παρουσία της ΥΠΕΞ κας Μπακογιάννη η νέα πρεσβεία αντικατοπτρίζει τη στενή συνεργασία Ελλάδας-Αμερικής». Κατά την παραμονή της στην Αμερικανική πρωτεύουσα η Υπουργός κα Μπακογιάννη ανέπτυξε στο Κέντρο Στρατηγικών και Διεθνών Σπουδών τον ρόλο της Ελλάδας στα Βαλκάνια. Παράλληλα αναφέρθηκε στον πόλεμο κατά της τρομοκρατίας, απαντώντας σε ερώτημα που της εγέρθηκε από το κοινό. Μιλώντας εκ του προχείρου, δίχως να έχει μπροστά της κανένα χειρόγραφο, η Υπουργός είπε: «Δεν είναι ο κάθε Μουσουλμάνος τρομοκράτης. Να γίνει αυτό σαφές. Αλλά όμως πρέπει να αγωνιστούμε για την πάταξη της τρομοκρατίας. Το καλύτερο όπλο που έχουμε είναιτο συλλογικό μας σύστημα αξιών». Πριν αναχωρήσει από τη Ουάσιγκτον η κυρία Μπακογιάννη μίλησε στο Πανεπιστήμιο Georgetown, με την ευκαιρία της ίδρυσης εκεί μιας ακόμα έδρας ελληνικών σπουδών, η οποία ιδρύθηκε με πρωτοβουλία του Ελληνοαμερικανού Μάρκου Κουναλάκη. (Συνεντεύξεις με τον Μάρκο Κουναλάκη και τον εμπνευστή της ιδέας για την ίδρυση αυτής και άλλων εδρών για ελληνικές σπουδές, επιχειρηματία Άγγελο Τσακόπουλο, παρουσιάζουμε σε ξέχωρο ρεπορτάζ). Από τη Ουάσιγκτον η Υπουργός Ντόρα Μπακογιάννη μετέβη στη Νέα Υόρκη για να παραστεί σε εκδήλωση της Παγκρητικής Ομοσπονδίας Αμερικής η οποία θα τιμήσει τον πατέρα της, πρώην Πρωθυπουργό της Ελλάδας Κωνσταντίνο Μητσοτάκη και τον επιχειρηματία Άγγελο Τσακόπουλο για τα όσα έχουν κάνει μια ολόκληρη ζωή για την προώθηση του Ελληνισμού στις δύο ακτές του Ατλαντικού.